Chren, Martin, poslanec NR SR (2014-06-05):
Čiže zopakujem. Pre tých, ktorí sa vyžívajú v technických detailoch. V čl. I v bode 30 § 33a) ods. 1 sa za slovo „sporiteľa“ vkladajú slová „vedeného pre dlhopisový garantovaný dôchodkový fond“. Navrhovaná úprava nadobúda účinnosť 1. januára 2015. 2. V čl. I bode 43 § 45 ods. 4 sa na konci pripája táto veta: „Ak mal sporiteľ v deň vydania certifikátu dva osobné dôchodkové účty, dôchodková správcovská spoločnosť pripíše dôchodkové jednotky podľa predchádzajúcej vety tak, aby aktuálny pomer rozloženia majetku sporiteľa v dôchodkových fondoch zodpovedal pomeru rozloženia majetku sporiteľa v dôchodkových fondoch ku dňu vydania certifikátu.“. Navrhovaná úprava nadobúda účinnosť 1. januára 2015. 3. V čl. I v bode 101 § 64 ods. 8 sa vypúšťa slovo „povinný“. Navrhovaná úprava nadobúda účinnosť 1. januára 2015. 4. V čl. I sa za bod 101 vkladá nový bod 102, ktorý znie: „102. V § 64 ods. 8 v druhej vete a v § 93 ods. 2 sa vypúšťajú slová „ods. 1“.“. Navrhovaná úprava nadobúda účinnosť 1. januára 2015 a v súvislosti s vložením novelizačného bodu sa vykoná prečíslovanie novelizačných bodov a toto prečíslovanie sa premietne do čl. VII. o účinnosti zákona. 5. V čl. I bode 102 § 64 ods. 10 písm. e) sa na konci pripájajú tieto slová: „ak sporiteľ nemá druhý osobný dôchodkový účet s kladným zostatkom,“. Navrhovaná úprava nadobúda účinnosť 1. januára 2015. 6. V čl. I sa za bod 139 vkladá nový bod 140, ktorý znie: „140 V § 88 ods. 1 sa vypúšťa prvá veta.“. Navrhovaná úprava nadobúda účinnosť 1. júla 2014 a v súvislosti s vložením novelizačného bodu sa vykoná prečíslovanie novelizačných bodov a toto prečíslovanie sa premietne do čl. VII o účinnosti zákona. 7. V čl. I sa za bod 140 vkladajú nové body 141 až 143, ktoré znejú: „141. V § 92 ods. 1 znie: „(1) Ak odseky 2 a 3 neustanovujú inak, musí mať sporiteľ v dlhopisovom garantovanom dôchodkovom fonde v prvý deň kalendárneho mesiaca, v ktorom dovŕši a) 52 rokov veku, najmenej 10 % čistej hodnoty svojho majetku, b) 53 rokov veku, najmenej 20 % čistej hodnoty svojho majetku, c) 54 rokov veku, najmenej 30 % čistej hodnoty svojho majetku, d) 55 rokov veku, najmenej 40 % čistej hodnoty svojho majetku, e) 56 rokov veku, najmenej 50 % čistej hodnoty svojho majetku, f) 57 rokov veku, najmenej 60 % čistej hodnoty svojho majetku, g) 58 rokov veku, najmenej 70 % čistej hodnoty svojho majetku, h) 59 rokov veku, najmenej 80 % čistej hodnoty svojho majetku, i) 60 rokov veku, najmenej 90 % čistej hodnoty svojho majetku a nakoniec j) 61 rokov veku, 100 % čistej hodnoty svojho majetku.“. 142. V § 92 sa za ods. 1 vkladajú nové odseky 2 a 3, ktoré znejú: „(2) Ak sporiteľ písomne oznámi dôchodkovej správcovskej spoločnosti, že má záujem o zníženie minimálneho percentuálneho pomeru čistej hodnoty svojho majetku v dlhopisom garantovanom fonde podľa ods. 1, tento minimálne percentuálny pomer sa zníži o polovicu. (3) Ak sporiteľ, ktorý s dôchodkovou správcovskou spoločnosťou uzatvoril dohodu o vyplácaní dôchodku programovým výberom podľa § 33a) ods. 3 nemá ku dňu uzatvorenia tejto dohody v dlhopisovom garantovanom dôchodkovom fonde 100 % čistej hodnoty svojho majetku, dôchodková správcovská spoločnosť prevedie ku dňu nadobudnutia účinnosti tejto dohody, najneskôr však do 30 dní od jej uzatvorenia, všetok majetok sporiteľa do dlhopisového garantovaného dôchodkového fondu. Ak sporiteľ nemá osobný dôchodkový účet priradený k dlhopisovému garantovanému dôchodkovému fondu, je dôchodková správcovská spoločnosť povinná mu tento účet zriadiť. Počas celého obdobia výplaty dôchodku programovým výberom podľa § 33a) ods. 3 nemôže sporiteľ prestúpiť do iného dôchodkového fondu.“. Doterajšie odseky 2 a 3 sa označujú ako odseky 4 a 5. 143. V § 92 ods. 5 v prvej vete sa slová „odseku 1“ nahrádzajú slovami „odsekov 1 a 2“ a na konci prvej vety sa pripájajú tieto slová: „alebo na základe oznámenia podľa odseku 2“.“. Navrhovaná úprava nadobúda účinnosť 1. januára 2015. V súvislosti s vložením novelizačných bodov sa vykoná prečíslenie novelizačných bodov a toto prečíslovanie sa premietne do čl. VII o účinnosti zákona. Bod 8 pozmeňujúceho návrhu. V čl. I sa za bod 141 vkladá nový bod 142, ktorý znie: „142. V § 93 ods. 3 sa za slová „nezodpovedá § 92 ods. 1“ vkladajú slová „a 2“ a vypúšťa sa posledná veta.“. Navrhovaná úprava nadobúda účinnosť 1. januára 2015. V súvislosti s vložením novelizačného bodu sa vykoná prečíslovanie novelizačných bodov a toto prečíslovanie sa premietne do čl. VII o účinnosti zákona. Pozmeňujúci návrh bod č. 9. V čl. I bod 147 znie: „147. § 94 sa dopĺňa ods. 12 až 15, ktoré znejú:“ (Toto bude zaujímavý bod. Vypočujte si ho.) „(12) Dôchodková správcovská spoločnosť zasiela sporiteľovi spolu s výpisom podľa ods. 5 písomné oznámenie o a) možnosti bezplatného zaslania písomnej informácie o dôchodkoch na žiadosť sporiteľa, b) možnosti bezplatného poskytnutia písomnej informácie o dôchodkoch v dôchodkovej správcovskej spoločnosti a v Sociálnej poisťovni, c) zverejní informácie o dôchodkoch na svojom webovom sídle a na webovom sídle Sociálnej poisťovne a d) možnosti sporiteľa znížiť si minimálny percentuálny pomer čistej hodnoty svojho majetku v dlhopisovom garantovanom dôchodkovom fonde na základe oznámenia podľa § 92 ods. 2. (13) Informáciu o dôchodkoch podľa ods. 12 písm. a) až c) zostaví dôchodková správcovská spoločnosť a Sociálna poisťovňa. (14) Informácia o dôchodkoch podľa ods. 12 písm. a) až c) musí byť pravdivá, zrozumiteľná a zostavená bez použitia odbornej terminológie. Jej obsah, rozsah a štruktúru ustanoví opatrenie, ktoré vydá ministerstvo po dohode s Národnou bankou Slovenska, opatrenie sa vyhlási uverejnením jeho úplného znenia v Zbierke zákonov Slovenskej republiky. (15) Sporiteľovi, ktorému sa vypláca starobný dôchodok alebo predčasný starobný dôchodok programovým výberom podľa § 33a) ods. 2 alebo ods. 4 a ktorého majetok je aj v inom ako v dlhopisovom garantovanom dôchodkovom fonde, dôchodková správcovská spoločnosť písomne oznámi do desiatich dní odo dňa, keď mu čistá hodnota majetku v dlhopisovom garantovanom dôchodkovom fonde prvýkrát klesne pod 10 % čistej hodnoty majetku, z ktorej sa dôchodok programovým výberom začal vyplácať, že ak nepožiada o presun majetku z iného dôchodkového fondu, vyplácanie dôchodku programovým výberom skončí okamihom, keď bude čistá hodnota sporiteľovho majetku vo fonde, z ktorého sa mu programový výber vypláca, nulová a zvyšný majetok bude sporiteľovi vyplatený až potom, ako požiada o jeho presun do dlhopisového garantovaného dôchodkového fondu a následne o jeho výplatu programovým výberom. Povinnosť písomného oznámenia podľa predchádzajúcej vety dôchodkovej správcovskej spoločnosti nevzniká, ak obdobie vyplácania starobného dôchodku alebo predčasného starobného dôchodku programovým výberom je kratšie ako tri mesiace.“.“ Navrhovaná úprava nadobúda účinnosť 1. januára 2015 s výnimkou § 94 ods. 14, ktorý nadobúda účinnosť 1. júla 2014. V súvislosti s vložením novelizačného bodu sa vykoná prečíslovanie novelizačných bodov a toto prečíslovanie sa premietne do čl. VII o účinnosti zákona. No a nakoniec bod č. 10 pozmeňujúceho návrhu. V čl. I sa za bod 160 vkladá nový bod 161, ktorý znie: „161. V § 107 sa ods. 1 dopĺňa písm. i), ktoré znie: „i) Informáciu o dôchodkoch podľa § 94 ods. 14.“.“ Navrhovaná úprava nadobúda účinnosť 1. januára 2015 a v súvislosti s vložením novelizačného bodu sa vykoná prečíslovanie novelizačných bodov a toto prečíslovanie sa premietne do čl. VII o účinnosti zákona. No, ďakujem veľmi pekne, že ste so mnou vydržali, počúvať, bohužiaľ, je to zákonná povinnosť musieť predniesť takýto pozmeňujúci návrh, aj keď je veľmi technický – aj pán kolega si to prežil s iným pozmeňujúcim návrhom – a predniesť ho aj v rozprave napriek tomu, že ho všetci máte vo svojich laviciach, jeho znenie. Dovoľte mi teraz odôvodniť a pokúsiť sa o takú heroickú úlohu zrozumiteľným ľudským jazykom vysvetliť, čo sa vlastne týmto pozmeňujúcim návrhom, ktorý sme predložili spolu s pánom poslancom Jasaňom, mení a čo zavádzame. Po prvé, body 1, 2 a 5 tohto pozmeňujúceho návrhu vychádzajú z toho, že navrhujeme, aby sporitelia ku dňu odchodu do dôchodku nemuseli mať všetky svoje prostriedky v dôchodkovej správcovskej spoločnosti uložené na dlhopisovom, v dlhopisovom garantovanom dôchodkovom fonde. To sa týka aj bodov 4, 7 a 8. O čo ide? Dnes sporiteľ, ktorý si sporí v druhom pilieri na dôchodok, v rámci určitej poistky proti riziku, aby sa nestalo, že v posledných rokoch jeho sporenia príde hospodárska kríza, výrazne klesne hodnota akcií a on stratí veľkú časť nasporených prostriedkov, musí od veku 10 rokov do odchodu do dôchodku začať presúvať svoje prostriedky z tých ostatných fondov, ako sú indexové, akciové a tak ďalej, do dlhopisového garantovaného dôchodkového fondu. A to tak, že v deň odchodu do dôchodku má už všetky peniaze a posledný rok len v dlhopisoch, ktoré prinášajú teda fixný výnos a nemali by stratiť svoju hodnotu. Skúsenosť, štúdie a analýzy, ja som naozaj rád, že občas nastane taká doba, že aj v tomto parlamente sa rieši takzvaná evidence based policy, pán Beblavý vie, o čo ide, že sa neurobia rozhodnutia len na základe nejakých ideológií, ale aj na základe štúdií, analýz a reálnych faktov, tak skúsenosti, štúdie, analýzy – jednu som tu vytlačil (vystupujúci ju ukazuje plénu), kto by mal záujem si ju neskôr požičať – ukazujú, že aj pre sporiteľov je výhodnejšie, keď nemusia mať všetky alebo väčšinu svojich prostriedkov len v dlhopisoch aj v tých posledných rokoch pred odchodom do dôchodku, ale ponechajú si diverzifikovanejšie portfólio. To znamená určitú časť svojich dôchodkových úspor, aj investované napríklad v indexových fondoch alebo v akciách. Samozrejme, že je to riziko, samozrejme, že úplne jednoznačne. Ja nemám rád politikov, ktorí o sebe tvrdia, že sú múdrejší ako ľudia samotní a že chcú len ich dobro. V tom prípade väčšinou platí pre ľudí, že nenechajte si to dobro vziať. Ale je pravda, že vzhľadom k miere finančnej gramotnosti nie každý sporiteľ dokáže zodpovedne urobiť takéto rozhodnutie. Preto v tomto pozmeňujúcom návrhu navrhujeme, aby sofistikovanejší investori, sofistikovanejší sporitelia, tí, ktorí sa rozhodnú, sa mohli rozhodnúť, že polovicu prostriedkov, ktoré by si inak mali povinnosť previesť do dlhopisového fondu, si môžu nechať v inom type fondu, napríklad v akciovom alebo indexovom fonde. Neplatí to automaticky, platí to len pre sporiteľov, ktorí sú dosť sofistikovaní na to, aby si v liste zo Sociálnej poisťovne dokázali túto informáciu o tejto možnosti prečítať, zdvihnúť telefón a zavolať do Sociálnej poisťovne, že si chcú ponechať časť svojich prostriedkov, jednu polovicu, aj v iných než dlhopisových fondov. Skúsenosť a štúdie ukazujú, že pre, to bude pre takýchto ľudí s vyše 95-percentnou pravdepodobnosťou výhodnejšie a že majú možnosť takto získať vyšší dôchodok, ako by získali, keby zostali len v dlhopisovom garantovanom dôchodkovom fonde. Zároveň sa posúva touto novelou, po dohode aj s ministerstvom práce, vek, od ktorého sa začína presun, ten povinný, do dlhopisových fondov, a to v súvislosti so zvýšením veku odchodu do dôchodku. Preto som tu tak dlho prednášal, tých 10 % v 62. roku, 20 % v 63. roku, pretože sa zo 60 rokov posúva, respektíve z 50 rokov na 52, pretože dôchodkový vek sa v minulosti zvýšil zo 60 na 62, aby bolo dodržaných tých posledných desať rokov. Ďalšou významnou zmenou v tomto pozmeňujúcom návrhu je bod 6. Bod 6 sa týka akciových fondov. Dnes máme v DSS tzv. akciové negarantované fondy a musím povedať, že nefungujú úplne tak, ako by fungovať mali. Pomerne veľká časť v akciových fondoch stále nie je investovaná do akcií. Toto je jedna vec, ktorú hrozne vytýkam dôchodkovým správcovským spoločnostiam, že neinvestujú prostriedky sporiteľov tak dobre, ako by mali. Niekedy z pohodlnosti ich radšej nechajú v dlhopisoch možno ich materských firiem v Nemecku alebo niekde inde a nestarajú sa o to, aby sporitelia dosiahli čo najvyššie výnosy, tak vysoké, ako by mohli. Touto zmenou chceme urobiť z akciových fondov skutočné akciové fondy a umožňujeme, aby hodnota akciových investícií mohla tvoriť až 100 % čistej hodnoty majetku v akciovom negarantovanom dôchodkovom fonde, čím sa vlastne zosúladí obsah týchto akciových fondov s ich skutočným zameraním. Dnes dokonca DSS ani nemohli mať 100 % v akciách. Poslednou veľkou časťou tohto pozmeňujúceho boli novelizačné body 9 a 10, ktorými sa upravuje informácia, ktorú Sociálna poisťovňa a DSS musia zasielať občanom pri odchode do dôchodku. V zásade, až na jednu drobnú zmenu, ide o totožnú informáciu, akú musia zasielať aj dnes, avšak s jedným zásadným rozdielom, ktorý si myslím, že je veľmi dôležitý pre transparentnosť a pre dostatočnú informovanosť sporiteľov v druhom pilieri. Pôvodná právna úprava, súčasné znenie totiž hovorí, že sa sporiteľom zasiela v roku, v ktorom dovŕši šesťdesiat rokov, tzv. informačný list, ktorý má rovnaký, takmer 100-percentne rovnaký obsah ako ten, o ktorom hovorím ja v tomto pozmeňujúcom návrhu. Avšak rozdiel je v tom, že mnohí občania dnes odchádzajú do dôchodku nie vo veku 60 rokov, ale vo veku 62 rokov, často aj neskôr, vo veku 63 – 64 rokov. A ak by sme nechali v platnosti súčasné znenie, že v šesťdesiatke príde takému sporiteľovi list, tak o dva, tri, štyri roky, keď reálne pôjde do dôchodku, by už aj zabudol, že nejaký list niekedy dostal a určite by si nepamätal, že čo v tom liste presne bolo. Preto meníme finančne nenáročným spôsobom, umožňujeme sporiteľa každoročne oboznámiť s možnosťou, kde a akým spôsobom môže bezplatne získať informácie súvisiace s jeho odchodom do dôchodku a s požiadaním o výplatu dôchodku z druhého piliera. Takže namiesto, aby fixne dostal takúto informáciu sporiteľ pri dosiahnutí 60-ch rokoch veku, dostane ju každý rok a pri odchode do dôchodku. Takže táto informácie bude aktuálna, transparentná a bude dostatočná. Vážené dámy, vážení páni, viem, že to vystúpenie trvalo dlho, ale myslím si, že táto téma, téma 6 mld. eur v druhom pilieri, téma jeden a pol milióna ľudí, ktorí budú dostávať dôchodok z druhého piliera, je natoľko závažná a natoľko dôležitá, že si zaslúži venovať sa jej. Zaslúži si podľa mňa venovať sa jej omnoho viac a omnoho podrobnejšie než nejaká slovníková definícia výkladu pojmov, nad ktorou sme tu strávili posledné tri dni. Trošku ma mrzí, že nie vždy sa do tejto debaty zapájajú len úplne racionálne argumenty. Trošku ma mrzí, že niekedy, už vidím aj vo faktických poznámkach, budeme počuť aj argumenty na úrovni marxizmu a vedeckotechnického rozvoja (vyslovené s pobavením), ktoré nemajú nič spoločné s realitou, s pravdou, ani s rozumom. Avšak dúfam, že celkové vyznenie tejto diskusie bude v prospech dôchodcov, v prospech sporiteľov, v prospech všetkých tých občanov, za ktorých práva by sme tu mali bojovať. A aj keď si uvedomujem, že tento návrh zákona nie je dokonalý, uvedomujem si znova aj tú potrebu, že niečo prijaté byť musí práve kvôli tomu, že budúci rok začnú ľudia odchádzať do dôchodku, a so všetkými tými pozmeňujúcimi návrhmi, ak sa neobjaví teraz narýchlo niečo nové, je táto novela, hoci nie dokonalá, výrazne lepšia ako pôvodný vládny návrh, ktorý prišiel do parlamentu. Ďakujem vám veľmi pekne za pozornosť a teším sa na ďalšiu rozpravu.